Íbúar 14 landa eru grunaðir um brot á sóttkví og einangrun á þessu ári. Sextíu og sjö prósent þeirra sem hafa verið kærðir fyrir slík brot í ár eru ferðamenn.
Þetta er meðal þess sem kemur fram í áhættumati almannvarnadeildar ríkislögreglustjóra sem vísað var til í minnisblaði sóttvarnalæknis um hertar aðgerðir á landamærunum. Fréttastofa fékk áhættumatið afhent í gær.
Íbúar 26 landa hafa verið grunaðir um brot á sóttkví eða einangrun síðan farsóttin hóf innreið sína.
Íslendingar eru langfjölmennasti hópurinn eða 40. 39 þeirra voru á síðasta ári en aðeins einn á þessu ári. Tuttugu Pólverjar hafa legið undir grun fyrir slík brot, ellefu í fyrra en níu á þessu ári. Sextán eru frá Rúmeníu en af þeim voru fimmtán í fyrra.
Tólf Bretar hafa verið grunaðir um brot gegn einangrun eða sóttkví frá því að faraldurinn hófst; fjórir í ár en átta í fyrra. Tólf eru frá Spáni, þar af níu á þessu ári.
Í fyrra voru 76,8 prósent þeirra sem kærðir voru fyrir brot á sóttkví eða einangrun tengdir landamærunum en á þessu ári eru það allar kærurnar.
Nánar er fjallað um málið á ruv.is